กองทุนส่วนบุคคลปี’57โต11%
กองทุนส่วนบุคคลปีม้าเติบโต 11.28% บลจ.ไทยพาณิชย์พุ่งแรง 31% ผงาดขึ้นแชมป์
11 ก.พ. 2558

กองทุนส่วนบุคคลปีม้าเติบโต 11.28% บลจ.ไทยพาณิชย์พุ่งแรง 31% ผงาดขึ้นแชมป์
สมาคมบริษัทจัดการลงทุน (AIMC) เปิดเผยว่า ภาพรวมอุตสาหกรรมกองทุนส่วนบุคคลในปี 2557 สิ้นสุด 30 ธ.ค.ที่ผ่านมา มีมูลค่าสินทรัพย์สุทธิ (เอ็นเอวี) อยู่ที่ 4.79 แสนล้านบาท เติบโต 4.86 หมื่นล้านบาท หรือ 11.28% จากปี 2556 อยู่ที่ 4.31 แสนล้านบาท
ทั้งนี้ 5 อันดับบริษัทหลักทรัพย์จัดการกองทุน (บลจ.) ที่มีส่วนแบ่งการตลาดสูงสุด ได้แก่ บลจ.ไทยพาณิชย์ มีมูลค่าสินทรัพย์ 1.07 แสนล้านบาท เพิ่มขึ้น 2.52 หมื่นล้านบาท หรือ 30.88% โดยมีส่วนแบ่งตลาด 22.26% ซึ่งไต่ขึ้นจากอันดับ 2 ในปี 2556 ขณะที่ บลจ.กสิกรไทย จากส่วนแบ่งอันดับ 1 ก็ลงมาอยู่อันดับ 2 ในสิ้นปี 2557 โดยมีมูลค่าสินทรัพย์ลดลงอยู่ที่ 7.49 หมื่นล้านบาท ลดลง 8,053.67 ล้านบาท หรือ 9.7% ส่วนแบ่ง 15.63%
อันดับ 3 บลจ.ยูโอบี (ประเทศไทย) มูลค่าสินทรัพย์ 6.22 หมื่นล้านบาท เพิ่มขึ้น 1.35 หมื่นล้านบาท หรือ 27.74% ส่วนแบ่ง 12.97% อันดับ 4 บลจ.เอ็มเอฟซี มูลค่าสินทรัพย์ 3.89 หมื่นล้านบาท เพิ่มขึ้น 4,520.04 ล้านบาท หรือ 13.16% ส่วนแบ่ง 8.11% และอันดับ 5 บลจ.วรรณ มูลค่าสินทรัพย์ 3.83 หมื่นล้านบาท เพิ่มขึ้น 1.16 หมื่นล้านบาท หรือ 43.42% ส่วนแบ่ง 7.98% 
นายพจน์ หะริณสุต รองกรรมการผู้อำนวยการ กลุ่มธุรกิจลูกค้าบุคคลและสถาบัน บลจ.ไทยพาณิชย์ เปิดเผยว่า ปี 2557 กองทุนส่วนบุคคลของบริษัทเติบโตสูงกว่าอุตสาหกรรม และเป็น บลจ.เดียวที่มีสินทรัพย์สุทธิมากกว่าแสนล้านบาท ซึ่งสะท้อนความเชื่อมั่นและความไว้วางใจที่กลุ่มนักลงทุนสถาบัน รัฐวิสาหกิจ ประกันภัย รวมทั้งสถาบันการศึกษาที่ได้ให้ความไว้วางใจบริษัท
“ปัจจุบันบริษัทมีส่วนแบ่งทิ้งห่างอันดับ 2 ประมาณ 3.18 หมื่นล้านบาท โดยปี 2558 นี้ บริษัทมั่นใจว่าจะรักษาส่วนแบ่งการตลาดอันดับ 1 ในธุรกิจกองทุนส่วนบุคคลไว้ได้ต่อเนื่อง”นายพจน์ กล่าว
สำหรับแผนการรุกธุรกิจในปีนี้ บริษัทยังทำงานใกล้ชิดกับธนาคารไทยพาณิชย์ เช่น กลุ่มลูกค้า SCB Private Banking และกลุ่มลูกค้า First Privilege Banking ของธนาคารที่ปัจจุบันใช้ผลิตภัณฑ์กองทุนในการจัดสรรเงินลงทุนอยู่ในกองทุนตราสารหนี้นั้นจะแนะนำให้มีการผสมกองทุนหุ้นหรือกองทุนรวมที่ไปลงทุนในต่างประเทศ เพื่อช่วยเรื่องผลตอบแทนในระยะยาวของลูกค้าให้ดีขึ้นตามระดับความเสี่ยงที่ลูกค้ายอมรับได้ 
นอกจากบริการและผลการดำเนินงานที่ดีในการบริหารกองทุนแล้ว บริษัทยังคัดสรรผลิตภัณฑ์ที่หลากหลายเพื่อตอบสนองตามความต้องการของลูกค้า ส่วนการเปิดประชาคมเศรษฐกิจอาเซียน (เออีซี) เป็นโอกาสที่บริษัทจะรุกไปพร้อมกับแบงก์แม่ในการนำเสนอผลิตภัณฑ์ที่ดีให้กับกลุ่มลูกค้าในอาเซียนให้การยอมรับและไว้วางใจต่อการฝากเงินในสกุลเงินบาท ในอนาคตก็อาจนำเสนอผลิตภัณฑ์ที่ตอบโจทย์ โดยอาจเริ่มจากลูกค้าระดับบนผ่านรูปแบบของกองทุนส่วนบุคคล